Diari Oficial de la Generalitat Valenciana


Sumari del DOGV 3684, del 09-02-2000 (2000/485)

Bases per a la provisió en propietat d’una plaça d’arquitecte.
--------------------------------------------------------------

### Dades del document

Número de DOGV
:   3684

Data del DOGV
:   09-02-2000

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2000/485


Data del document
:   29-12-1999

Organisme emissor
:   Ajuntament de Gandia

Tipus de document
:   Convocatòria

Descriptors 

:   * Gandia
    * administració local
    * concurs administratiu
    * professió de l'urbanisme

Bases per a la provisió en propietat d'una plaça d'arquitecte. [2000/X485]
  
De conformitat amb allò acordat per la Comissió de Govern de l'Ajuntament de Gandia, en la sessió del dia 28 de desembre de 1999, sobre aprovació de bases per a la selecció d'un arquitecte, vacant en la plantilla municipal i anunciada en l'oferta d'ocupació pública de 1999, per Resolució de l'Alcaldia-Presidència de la mateix data, s'ha resolt el següent:
  
Únic
  
Convocar proves per a la selecció d'un arquitecte, de conformitat amb les bases aprovades per la Comissió de Govern, en sessió de 28 de desembre de 1999, i del tenor literal següent:
  
Bases per a la provisió en propietat d'una plaça d'arquitecte vacant en la plantilla de funcionaris de carrera
  
de l'Ajuntament de Gandia.
  
Primera. Objecte de la convocatòria
  
L'objecte d'aquest convocatòria és la provisió, en propietat, d'una plaça d'arquitecte vacant en la plantilla de funcionaris de carrera de l'Ajuntament de Gandia. El sistema selectiu serà l'oposició lliure.
  
La plaça esmentada està enquadrada en l'escala d'administració especial, subescala tècnica, grup A, dotada amb el sou corresponent als funcionaris d'aquest grup, pagaments extraordinaris, triennis i d'altres emoluments que corresponguen a la subescala esmentada, d'acord amb la legislació vigent.
  
L'horari que haurà de realitzar l'aspirant seleccionat serà el legalment establert per a aquest ajuntament, i s'ajustarà a les necessitats del servei.
  
Segona. Normativa aplicable
  
El procés selectiu s'ajustarà al que disposen aquestes bases, i en allò no previst en aquelles, per la Llei 30/1984, de 2 d'agost; per la Llei 7/1985, de 2 d'abril; pel Reial Decret Legislatiu 781/1986, de 18 d'abril; pel Decret Legislatiu de 24 d'octubre de 1995, del Consell de la Generalitat Valenciana, i la seua modificació aprovada per la Llei 8/1995, de 29 de desembre, de la Generalitat Valenciana; pel Decret 33/1999, de 9 de març, del Consell de la Generalitat Valenciana; pel Reial Decret 896/1991, de 7 de juny; pel Reial Decret 364/1995, de 10 de març; i per la resta de les disposicions legals i reglamentàries aplicables.
  
Tercera. Requisits dels aspirants
  
Els qui desitgen prendre part en aquestes proves selectives hauran de reunir els requisits següents:
  
- Ser espanyol o nacional de qualsevol Estat membre de la Unió Europea.
  
- Tenir complits divuit anys d'edat i no excedir d'aquella en què es puga accedir a la jubilació en el règim general de la Seguretat Social.
  
- Estar en possessió del títol d'arquitecte. S'acreditarà mitjançant el títol expedit per l'autoritat acadèmica competent, la qual certificarà, a més, sobre les equivalències.
  
- No patir malaltia ni estar afectat per limitació física o psíquica incompatible amb l'exercici de les funcions o que les impossibilite.
  
- No haver estat separat, mitjançant expedient disciplinari, del servei de cap administració pública, ni trobar-se inhabilitat per a l'exercici de les funcions públiques.
  
Quarta. Sol·licituds
  
Els qui desitgen participar en les proves selectives hauran de sol·licitar-ho mitjançant instància que es dirigirà a la Presidència de la Corporació, i es presentaran al Registre General durant el termini de 20 dies naturals comptadors a partir de l'endemà de la publicació de l'extracte de la convocatòria en el Boletín Oficial del Estado.
  
Les instàncies podran presentar-se igualment en la forma que determina l'article 38.4 de la Llei de Règim Jurídic de les Administracions Públiques i del Procediment Administratiu Comú.
  
El model d'instància per a prendre part en les proves selectives serà facilitat gratuïtament per l'ajuntament (Oficina d'Informació). Els drets d'examen seran satisfets pels aspirants abans de presentar la instància, i l'import de la seua quantia és la quantitat de 5.000 pessetes, i hauran d'adjuntar a la instància resguard acreditatiu del seu ingrés en el compte 2077/0107/31/7238630915 de Bancaixa, OP de Gandia, a nom de l'Ajuntament de Gandia. Si el pagament s'efectuà mitjançant gir postal o telegràfic, es consignarà en la instància el número de giro.
  
Per tal de ser admesos i prendre part en les proves selectives, a més a més de les circumstàncies personals, els sol·licitants hauran de manifestar en les instàncies que reuneixen tots i cada un dels requisits exigits, referits sempre a la data d'expiració del termini assenyalat per a la presentació d'instàncies i que es comprometen de prestar el preceptiu jurament o promesa. Aquestes condicions s'hauran de mantenir al llarg de tot el procés selectiu durant el qual, en qualsevol moment, podran ser requerits els aspirants per a efectuar les comprovacions oportunes.
  
Cinquena. Admissió d'aspirants
  
Expirat el termini d'admissió d'instàncies, per resolució de l'Alcaldia s'aprovaran les llistes provisionals d'aspirants admesos i exclosos, que es faran públiques en el Butlletí Oficial de la Província i al tauler d'edictes de la casa consistorial, i contra aquesta resolució es podrà presentar reclamació en el termini de deu dies hàbils. Les reclamacions, si n'hi hagués, seran acceptades o rebutjades en la resolució que aprove les llistes definitives, que es faran públiques, alhora, en la forma indicada.
  
En el supòsit de no presentar-s'hi cap reclamació, les llistes provisionals s'esdevindran automàticament definitives, cosa que es farà constar en la resolució de l'Alcaldia.
  
Les errades de fet podran subsanar-se en qualsevol moment, d'ofici o a petició de la persona interessada.
  
En tot cas, amb l'objecte d'evitar errades i, en el supòsit de produir-se, possibilitar-ne la subsanació en temps i forma, els aspirants comprovaran, fefaentment, no sols que no figuren en la relació d'exclosos sinó, a més a més, que els seus noms consten en la d'admesos.
  
Si en qualsevol moment del procés selectiu arribara a coneixement del Tribunal que algun dels aspirants no posseeix la totalitat dels requisits exigits en aquestes bases, amb audiència prèvia de la persona interessada, se'n proposarà l'exclusió a l'alcalde-president de l'Ajuntament, tot indicant les inexactituds o falsedats formulades per l'aspirant en la sol·licitud d'admissió a les proves selectives i als efectes procedents.
  
Sisena. Tribunal qualificador
  
El Tribunal qualificador que jutjarà el procés selectiu, estarà integrat de la forma següent:
  
President: el de la Corporació, o membre d'aquesta que delegue.
  
Secretari: el de la Corporació o funcionari que delegue.
  
Vocals:
  
un representant de la Generalitat Valenciana.
  
un representant del professorat oficial designat per l'Institut Valencià d'Administració Pública.
  
dos tècnics o experts designats pel president de la Corporació.
  
dos representants del personal funcionari de la Corporació proposats per les dues organitzacions sindicals més representatives a l'ajuntament (un per cada una de les organitzacions sindicals).
  
Podran assistir a les sessions del Tribunal, malgrat que sense formar-ne part, un membre corporatiu representant de cada grup polític municipal, que actuaran amb veu i sense vot.
  
La designació dels membres del Tribunal inclourà la dels respectius suplents i es farà pública en el Butlletí Oficial de la Província, així com al tauler d'anuncis de la corporació.
  
La composició del Tribunal serà predominantment tècnica i els vocals hauran de posseir nivell de titulació o especialització iguals o superiors als exigits per a l'accés a la plaça convocada.
  
L'ajuntament sol·licitarà dels òrgans corresponents la designació dels respectius representants, que haurà d'efectuar-se en el termini de vint dies següents al de la recepció de la sol·licitud.
  
El Tribunal podrà disposar la incorporació als seus treballs, per a alguna o algunes proves, d'assessors que es limitaran a l'exercici de la seua especialitat tècnica, en base a la qual col·laboraran amb el Tribunal. Quan concórreguen en els membres del Tribunal alguna de les circumstàncies previstes en l'article 28 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, aquests s'abstindran d'intervenir-hi i notificaran aquesta circumstància a l'Alcaldia-Presidència; alhora, els aspirants podran recusar-los en la forma prevista en l'article 29 de la llei citada.
  
El Tribunal no podrà constituir-se ni actuar sense l'assistència de més de la meitat dels seus integrants, titulars o suplents, indistintament. Alhora, estan facultats per a resoldre les qüestions que puguen suscitar-se durant la realització de les proves, per a adoptar els acords necessaris que hi garantesquen el degut ordre en tot allò no previst en aquestes bases, i per a la seua adequada interpretació.
  
Tots els membres del Tribunal tindran veu i vot, tret del secretari, que no tindrà vot.
  
En cada sessió del Tribunal podran participar els membres titulars presents en el moment de la seua constitució i, si estan absents, els suplents, sense que puguen substituir-se entre si en la mateixa sessió.
  
Si, constituït el Tribunal i iniciada la sessió, se n'absenta el president, aquest designarà, entre els vocals concurrents, el que el substituirà durant la seua absència.
  
A efectes d'assistència, el Tribunal que actue en aquestes proves tindrà la categoria primera prevista en l'article 33.2 del Reial Decret 236/1988, de 4 de març.
  
Setena. Calendari de les proves
  
La data, l'hora i el lloc de l'inici de les proves selectives s'anunciarà en el Butlletí Oficial de la Província de València.
  
Una vegada començades les proves selectives, no serà obligatòria la publicació dels successius anuncis dels altres exercicis i incidències en el Butlletí Oficial de la Província. Aquests anuncis hauran de fer-se públics pel Tribunal al local on s'hagen realitzat les anteriors proves i al tauler d'anuncis de l'Ajuntament, amb una antelació de dotze hores, si es tracta del mateix exercici, o de quaranta-vuit hores, si es tracta d'un de nou.
  
L'ordre d'actuació dels aspirants en aquells exercicis que no puguen realitzar-se conjuntament serà el determinat prèviament per la Generalitat Valenciana per a la selecció del seu personal, segons l'últim sorteig realitzat a què es refereix l'article 10.3 del Decret 33/1999, de 9 de març, del Consell de la Generalitat Valenciana.
  
Els aspirants seran convocats en crida única, tret de casos de força major degudament justificats u apreciats lliurement pel Tribunal. La no-presentació d'un aspirant, en el moment de ser cridat a qualsevol dels exercicis obligatoris, determinarà automàticament el decaïment del seu dret a participar en el mateix exercici i en els successius, per la qual cosa quedarà exclòs del procés selectiu.
  
El Tribunal podrà requerir en qualsevol moment que cada un dels aspirants acredite la seua identitat, i a l'efecte hauran d'anar-hi proveïts del document nacional d'identitat.
  
Entre l'acabament d'un exercici i l'inici del següent haurà de transcórrer un termini mínim de setanta-dues hores i màxim de quaranta-cinc dies naturals.
  
Vuitena. Desenvolupament de les proves selectives
  
Els exercicis de l'oposició seran els següents:
  
Primer exercici: obligatori i eliminatori. De coneixement del temari.
  
Consistirà a contestar per escrit dos temes relacionats amb les matèries comunes (un per cada un dels dos grups en què es troben dividides), i que serà determinat pel Tribunal immediatament abans de l'inici de l'exercici. La durada serà de tres hores.
  
Segon exercici: obligatori i eliminatori. De coneixement del temari.
  
Consistirà en el desenvolupament, per escrit, durant un temps de quatre hores, de cinc temes extrets a l'atzar del temari de matèries específiques, immediatament abans de la realització de l'exercici (un por cada un dels cinc grups en què es troben dividides). Una vegada conclosa la prova, els exercicis seran introduïts en sobre tancat i quedaran sota la custòdia del Tribunal qualificador, el qual cridarà individualment els opositors per a la lectura pública dels temes que hagen desenvolupat.
  
Tercer exercici: obligatori i eliminatori. De caràcter pràctic.
  
Consistirà a resoldre per escrit, en un temps màxim de quatre hores, dos supòsits pràctics referits a les matèries específiques, i que seran determinats pel Tribunal immediatament abans de realitzar-se l'exercici. Durant el desenvolupament d'aquesta prova els aspirants podran fer ús de textos legals dels quals hi vagen proveïts.
  
Quart exercici: obligatori.
  
Consistirà a traduir, per escrit, dos textos proposats pel Tribunal, un del castellà al valencià i l'altre del valencià al castellà. La durada d'aquest exercici serà de trenta minuts.
  
Novena. Qualificació i valoració dels exercicis
  
El primer exercici serà qualificat de 0 a 4 punts, i caldrà obtenir un mínim de 2 punts per a superar-lo. En aquest exercici es valoraran els coneixements sobre el tema exposat, la capacitat de síntesi i la claredat en l'exposició.
  
El segon exercici serà qualificat de 0 a 10 punts, i caldrà obtenir un mínim de 5 punts per a superar-lo. En aquest exercici es valoraran els coneixements sobre els temes exposats, la capacitat de síntesi i la claredat en l'exposició.
  
El tercer exercici serà qualificat de 0 a 10 punts, i caldrà obtenir un mínim de 5 punts per a superar-lo. En aquest exercici es valorarà la capacitat de raciocini, la sistemàtica en el plantejament, la formulació de conclusions i el coneixement i l'adequada interpretació de la normativa aplicable.
  
El quart exercici serà qualificat de 0 a 3 punts. En aquest exercici es valorarà el nivell del coneixement de valencià que tinga l'aspirant. La no-superació d'aquest exercici no impedirà la participació en la llista per a la determinació de la relació d'aprovats.
  
El Tribunal determinarà la qualificació de cada exercici per la suma de les qualificacions dels seus membres assistents, dividit pel nombre d'aquests. Tanmateix, per a declarar que els aspirants han superat, o no, els exercicis eliminatoris, el Tribunal actuarà de conformitat amb el que preveu l'article 26.4 de la Llei 30/1992, de 26 de novembre.
  
Acabades les qualificacions de cada exercici, en el mateix dia en què s'adopten els acords corresponents, seran exposades al tauler d'anuncis i als altres llocs que assenyalen les lleis.
  
De conformitat amb el que preveu l'article 4.5 del Decret 33/1999, del Consell de la Generalitat Valenciana, la relació d'aspirants que han superat les proves es formarà amb els que, havent realitzat tots els exercicis obligatoris, hagen superat els que tenien caràcter eliminatori, sumant per a cada un d'aquests les puntuacions obtingudes en tots els exercicis. La relació esmentada començarà amb l'aspirant que haja obtingut d'aquesta forma la puntuació total més alta, i acabarà, si fa el cas, quan el nombre d'inclosos en aquesta coincidesca amb el nombre de llocs convocats. Si el nombre d'aspirants relacionats d'aquesta forma fóra inferior al de places convocades, les no-cobertes es declararan desertes. El Tribunal no podrà declarar aprovats més aspirants que el total de places a cobrir en la convocatòria (total 1).
  
El Tribunal elevarà a l'Alcaldia proposta de nomenament com a funcionari en pràctiques en favor de l'aspirant aprovat. Alhora, es faculta el Tribunal per a proposar a l'Ajuntament la constitució d'una borsa per a possibles interinatges, integrada pels qui no havent estat declarats aprovats, a parer del Tribunal, hagen demostrat la seua qualificació durant el procés selectiu.
  
Deu. Presentació de documents
  
L'aspirant proposat presentarà en el Servei de Personal de l'Ajuntament, dins del termini de vint dies naturals, comptadors a partir de la publicació de la llista d'aprovats, els documents que acrediten reunir les condicions per a prendre part en l'oposició, i que són:
  
1. Certificat de naixement, expedit pel Registre Civil corresponent o fotocòpia del document nacional d'identitat, o passaport, que es presentarà juntament amb l'original per a la seua compulsa.
  
2. Còpia autenticada o fotocòpia, que haurà d'anar acompanyada de l'original per a la seua compulsa, del títol exigit.
  
3. Certificat del Registre Central de Penats i Rebels, referit a la data d'acabament de les proves selectives.
  
4. Declaració jurada de no trobar-se incurs en causa d'incapacitat.
  
5. Declaració dels serveis mèdics municipals acreditativa de no patir malaltia o defecte físic que impossibilite el normal exercici de la funció.
  
6. Declaració jurada de no haver estat separat mitjançant expedient disciplinari del servei de qualsevol de les Administracions Públiques, ni trobar-se inhabilitat per a l'exercici de funcions públiques.
  
7. Declaració de la persona interessada de no exercir cap lloc o activitat en el sector públic delimitat per l'article primer de la Llei 53/1984, tot indicant alhora que no realitza activitat privada incompatible o subjecta a reconeixement d'incompatibilitat.
  
Davant de la impossibilitat, degudament justificada, de presentar els documents expressats, podrà acreditar-se que es reuneixen les condicions exigides en la convocatòria mitjançant qualsevol mitjà de prova admissible en dret.
  
Els qui dins del termini fixat i tret dels casos de força major, degudament acreditats, no presentaren la documentació, o de l'examen d'aquesta es deduís que manquen de tots o d'alguns dels requisits assenyalats, no podran ser nomenats funcionaris de carrera, i quedaran anul·lades totes les seues actuacions, sense perjudici de la responsabilitat en què haguessen incorregut per falsedat.
  
El nomenat, amb formulació prèvia del jurament o promesa a què es refereix l'article. 32.c del Text Refós de la Llei de la Funció Pública Valenciana, haurà de prendre possessió, com a funcionari en pràctiques, en el termini de vint dies comptadors a partir de l'endemà de la notificació del nomenament. Si no pren possessió dins del termini assenyalat, sense causa justificada, s'entendrà que renuncia als seus drets sobre la plaça i no obtindrà la condició de funcionari.
  
L'aspirant proposat serà nomenat per l'Alcaldia funcionari en pràctica durant un període de tres mesos. Al final del període es farà una valoració exhaustiva de l'aptitud dels aspirants per una comissió integrada per l'alcalde, el cap del Servei de Recursos Humans, el cap del respectiu servei i el regidor delegat de Recursos Humans. Realitzat l'informe per la respectiva comissió, l'alcalde procedirà al nomenament definitiu, com a funcionaris de carrera, si són considerats aptes per la comissió esmentada. En cas de no ser considerats aptes, l'alcalde dictarà una resolució motivada en què posarà de manifest que l'aspirant no ha superat el període de pràctiques i que, per tant, es declara improcedent el seu nomenament com a funcionari de carrera. En aquest últim cas, serà preceptiu l'informe previ desfavorable al nomenament del Tribunal, que es constituirà a l'efecte i que podrà practicar les proves que estime necessàries per poder fonamentar prou el seu informe.
  
Els declarats no aptes quedaran eliminats, i no seran nomenats funcionaris de carrera.
  
Onze. Recursos
  
Contra aquestes bases i la corresponent convocatòria, actes que esgoten la via administrativa, s'hi pot interposar:
  
A) Recurs de reposició, amb caràcter potestatiu, davant de l'òrgan municipal que va dictar l'acte. El termini per a interposar el recurs esmentat serà d'un mes, comptador des de l'endemà de la publicació d'aquestes bases en el Butlletí Oficial de la Província de València i Diari Oficial de la Generalitat Valenciana. Interposat el recurs, no podrà interposar-s'hi recurs contenciós administratiu fins que aquell siga resolt expressament, o se n'haja produït la desestimació per silenci pel transcurs d'un mes, comptador des de la data de la seua interposició, sense haver-se'n notificat la resolució, i en aquest cas quedarà lliure la via contenciosa administrativa.
  
B) Recurs contenciós administratiu, directament, davant de la Sala Contenciosa Administrativa del Tribunal Superior de Justícia de la Comunitat Valenciana. El termini per a interposar el recurs és: a) de dos mesos, comptadors des de la publicació d'aquestes bases en el Butlletí Oficial de la Província de València i Diari Oficial de la Generalitat Valenciana, si no s'ha interposat el potestatiu recurs de reposició; b) de dos mesos, comptadors des del dia en què es notifique la resolució expressa del recurs de reposició; o, c) de dos mesos, comptadors a partir del transcurs d'un mes des de la interposició del recurs de reposició sense haver-se'n notificat resolució expressa.
  
Contra les resolucions i els actes de tràmit que no esgoten la via administrativa, quan aquests últims decidesquen directament o indirecta el fons de l'assumpte, determinen la impossibilitat de continuar el procediment, produesquen indefensió o perjudici irreparable a drets i interessos legítims, podrà interposar-se pels interessats el recurs d'alçada en el termini d'un mes davant de l'òrgan superior jeràrquic del que els va dictar.
  
Annex
  
Temari de l'oposició per a cobrir una plaça d'arquitecte.
  
Matèries comunes
  
Grup I
  
Tema 1. La Constitució espanyola de 1978. Estructura i principis fonamentals, drets i deures: la seua garantia i suspensió. Principis rectors de la política social i econòmica. El Tribunal Constitucional: classes i efectes de les sentències. Reforma constitucional. La Corona.
  
Tema 2. Les Corts Generals. Composició, atribucions i funcionament. Elaboració de les lleis. Lleis estatals i autonòmiques. Relacions entre l'ordenament estatal i els ordenaments autonòmics. Els tractats internacionals com a normes de dret intern; especial referència als tractats de la CE.
  
Tema 3. El Govern i l'administració. Principis constitucionals de l'administració. Relacions entre el Govern i les Corts Generals. Òrgans de control dependents de les Corts Generals. El defensor del Poble i el Tribunal de Comptes. El poder judicial.
  
Tema 4. Organització territorial de l'Estat. Principis generals. Las comunitats autònomes. Distribució de competències. L'administració de l'Estat: organització central.
  
Tema 5. L'Estatut d'Autonomia de la Comunitat Valenciana: aprovació i reforma. Estructura i principis fonamentals. Les competències de la Generalitat Valenciana. Especial referència al règim local: desenvolupament legal i reglamentari.
  
Tema 6. La Generalitat Valenciana: les seues institucions. Les Corts: composició, constitució i funcions. El president de la Generalitat: funcions. El Consell: composició, estructura i funcions. Altres institucions: el síndic de Greuges i el Consell de Cultura. La Sindicatura de Comptes. Organització de l'administració pública de la Generalitat Valenciana.
  
Tema 7. El règim local espanyol. La seua evolució històrica. L'administració local en la Constitució de 1978. El principi d'autonomia: el seu significat i abast. Garantia constitucional de l'autonomia local. La doctrina del Tribunal Constitucional.
  
Tema 8. L'organització municipal: principis fonamentals. Els òrgans bàsics: alcalde, tinents d'alcalde, plenari i comissió de govern. Els òrgans complementaris. El reglament orgànic municipal. L'Estatut dels membres de les corporacions locals.
  
Grup II
  
Tema 9. Règim jurídic dels béns locals. Els béns de domini públic. Peculiaritats del seu règim jurídic en l'àmbit local. Béns patrimonials de les entitats locals: adquisició i alienació. Administració, ús i aprofitament. Els béns comunals.
  
Tema 10. El servei públic en l'esfera local: peculiaritats de les distintes formes de gestió. Especial consideració de la concessió. Iniciativa pública en l'activitat econòmica: pressupostos, requisits i procediment.
  
Tema 11. Personal al servei de les entitats locals: plantilles. Funcionaris de carrera d'administració local. Funcionaris interins. Personal eventual i laboral. Oferta d'ocupació pública. Selecció del personal. Drets i deures dels funcionaris. Règim disciplinari. Responsabilitat civil i penal dels funcionaris.
  
Tema 12. L'ordenament jurídic administratiu: fonts. La Constitució. Lleis estatals i autonòmiques: classes. Altres disposicions normatives amb força de llei. El reglament: concepte, naturalesa i classes. Límits de la potestat reglamentària. Relacions entre l'ordenament jurídic estatal i els autonòmics. Principi de jerarquia i de competència.
  
Tema 13. L'acte administratiu: concepte, elements i classes. Eficàcia, executivitat i suspensió dels actes administratius. Actes presumptes: requisits i efectes.
  
Tema 14. Invalidesa de l'acte administratiu: classes de vicis i els seus efectes. Conservació, conversió i convalidació. Irregularitats no invalidants.
  
Tema 15. El procediment administratiu: concepte. La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Els subjectes. Les fases del procediment administratiu: iniciació, ordenació, instrucció i terminacions del procediment administratiu. Responsabilitat de l'administració. L'ús oficial del valencià: la Llei d'Ús i Ensenyament del Valencià de la Generalitat Valenciana.
  
Tema 16. Els recursos administratius: concepte i classes. La revisió d'ofici. Les reclamacions prèvies a l'exercici de les accions civils i laborals. La jurisdicció contenciosa administrativa. Les parts. Actes impugnables. Idea general del procés.
  
Tema 17. Els contractes administratius. Concepte i classes. La preparació dels contractes. Formes d'adjudicació. Elements del contracte administratiu. La revisió i preus i altres alteracions contractuals. Compliment i incompliment dels contractes administratius. La invalidesa dels contractes administratius i la seua resolució.
  
Tema 18. Hisenda pública: principis constitucionals. Recursos de l'administració de l'Estat i de la Generalitat Valenciana. Recursos de les entitats locals.
  
Matèries específiques
  
Grup I
  
Tema 19. Redacció d'avantprojectes i projectes d'obra. Plecs de clàusules administratives generals i particulars.
  
Tema 20. Instruccions tècniques per a la redacció de projectes d'edificació. Memòria, plànols. plec de condicions, mesuraments i pressupost.
  
Tema 21. La direcció tècnica i facultativa d'obres: atribucions. Llibre d'ordre i assistències. Les certificacions d'obres. Mesurament final d'obra.
  
Tema 22. Disposicions mínimes en matèria de seguretat i salut en les obres de construcció (RD 1.627/1997). Objectius. Definicions. L'estudi de seguretat i salut i l'estudi bàsic de seguretat i salut, obligatorietat i contingut.
  
Tema 23. El pla de seguretat i salut en el treball. Principis generals aplicables al projecte d'obra i durant l'execució de l'obra. Obligacions dels diferents agents intervinents en l'execució de l'obra. El llibre d'incidències.
  
Tema 24. Norma bàsica d'accions en l'edificació NBE AE-88. La Instrucció sobre el formigó estructural EHE: documents de projecte. Bases de projecte: principis generals i mètode dels estats límit. Accions, materials i geometria.
  
Tema 25. Propietats tecnològiques dels materials segons la Instrucció sobre el formigó estructural EHE: ciment, aigua, àrids, formigons, armadures passives i armadures actives, sistemes de pretensat, dispositius d'anclatge i empalmament d'armadures posteses. Beines i accessoris. Productes d'injecció. Durabilitat del formigó i de les armadures.
  
Tema 26. Bases generals del control de qualitat segons la Instrucció del formigó estructural EHE. Control de materials: control dels components del formigó, control de les característiques del formigó; assaigs previs, característiques, de control i d'informació complementària; control de la qualitat de l'acer. Control de l'execució: assaigs d'informació complementària de l'estructura.
  
Tema 27. Norma bàsica de murs resistents de fàbrica de maó. NBE FL-90. Generalitats. Norma bàsica d'acer en edificació HBE EA-95. Aplicació de la norma als projectes i a l'execució.
  
Tema 28. Norma de construcció sismoresistent: part general i edificació (NCSE-94). Generalitats. Regles de disseny i prescripcions constructives. Compliment i control de l'aplicació de la norma.
  
Tema 29. Norma bàsica de condicions de protecció contra incendis en els edificis (CPI-96). Objecte i aplicació. Compartimentació, evacuació i senyalització: criteris generals, influència en el disseny dels edificis. Comportament davant del foc dels elements constructius i materials. Generalitats i criteris bàsics.
  
Tema 30. Condicions acústiques en els edificis NBE-CA-88. Generalitats. Obligatorietat.
  
Tema 31. Condicions tèrmiques en els edificis NBE-CT-79. Generalitats. Obligatorietat.
  
Tema 32. Espectacles públics. Normativa vigent. Activitats qualificades. Normativa vigent.
  
Tema 33. Accessibilitat i supressió de barreres arquitectòniques (Llei 1/1998, de 5 de maig de la Generalitat Valenciana). Generalitats. Disposicions sobre accessibilitat en l'edificació i en el medi urbà. Pla especial d'eliminació de barreres arquitectòniques.
  
Grup II
  
Tema 34. El contracte d'obres. Classificació de les obres. Sistemes d'adjudicació. Execució d'obres per administració.
  
Tema 35. Execució del contracte d'obres. Potestats de l'administració: especial referència a la potestat de modificació. Drets i obligacions dels contractistes. Terminis d'execució. Pròrrogues.
  
Tema 36. La revisió de preus en el contracte d'obres. La clàusula contractual de revisió. Cessió de contractes i subcontractes. Responsabilitats.
  
Tema 37. Extinció del contracte d'obres. Causes i efectes. Especial referència a l'incompliment del contractista. Recepció i liquidació de les obres.
  
Tema 38. Els estudis previs en la restauració de monuments. Metodologia. Generalitats.
  
Tema 39. Restauració d'estructures de fusta en edificis antics. Sistemes de consolidació i reforç.
  
Tema 40. Tècniques de la calç en revestiments. Dosificació. Arrebossats i estucats. Tipologies d'estucats.
  
Tema 41. Construccions de murs en edificis antics. Comportament a compressió. Resistència a flexió. Accions horitzontals. Comportament davant del sisme.
  
Tema 42. Tancaments de façana. Revestiments de pedra. Tipus de pedres, acabats. Sistemes de fixació. Pannells prefabricats de formigó.
  
Tema 43. El formigó armat com a expressió arquitectònica. Encofrats, motlles i acabats.
  
Tema 44. La coberta plana. Definició, funció, composició i classificació tipològica.
  
Tema 45. L'aïllament acústic a locals subjectes a llicència d'activitat. Solucions constructives.
  
Tema 46. Valoració d'edificacions. Criteris de valoració aplicable. Càlcul del cost actual com a nou. Depreciació.
  
Tema 47. L'expropiació forçosa. Concepte, naturalesa i elements. Declaració d'utilitat pública. Procediment general de l'expropiació. Garanties jurisdiccionals. Idea general dels procediments especials. Reversió.
  
Tema 48. Importància de la valoració en l'expropiació. Preu just expropiatori. Criteris i normes de valoració segons la llei d'expropiació.
  
Grup III
  
Tema 49. El patrimoni històric espanyol. Legislació vigent. Béns d'interès cultural. Béns immobles: monuments, jardins, conjunts i llocs històrics. Normativa autonòmica en matèria de Patrimoni Històric. Generalitats.
  
Tema 50. Normes d'habitabilitat i disseny d'habitatges en l'àmbit de la Comunitat Valenciana. Normes de qualitat i disseny aplicables als habitatges de protecció oficial. Decret 107/1991, sobre control de qualitat en l'edificació. Cèdula d'habitabilitat: procediment d'expedició.
  
Tema 51. Actuacions protegibles en matèria d'habitatge: àmbit d'aplicació. Habitatges de Protecció Oficial: concepte, normativa aplicable, infraccions i procediment sancionador.
  
Tema 52. Règims de protecció oficial: tipus. Règim general: promotors i usuaris. Qualificació provisional i definitiva. Règim legal: finançament qualificat: préstecs, subvencions personals i subsidiació d'interessos. Exempcions i bonificacions tributàries. Finançament per a urbanització del sòl. Preus màxims de venda i lloguer.
  
Tema 53. Habitatges de protecció oficial de promoció pública de la Generalitat Valenciana. Concepte. Promoció directa. Promoció mitjançant conveni. Qualificació provisional i definitiva. Règim legal: subvencions personals. Preus de venda i lloguer. Adjudicació.
  
Tema 54. La rehabilitació d'edificis i habitatges: concepte. Normativa bàsica aplicable. Àmbit. Condicions.
  
Tema 55. Règims de protecció en matèria de rehabilitació: general i especial. Adquisició d'edificis i habitatges per a la seua rehabilitació. Finançament.
  
Tema 56. Qualificació provisional de rehabilitació de règim general i de règim especial. Pressupost protegible. Qualificació definitiva de rehabilitació.
  
Tema 57. Ajudes econòmiques directes de la Generalitat Valenciana per al finançament d'actuacions protegibles en matèria d'habitatge. Actuacions de protecció preferent. Les oficines de rehabilitació.
  
Tema 58. Declaració d'àrees de rehabilitació. Ajudes a les actuacions privades i públiques. Eficàcia i vigència de la Declaració d'Àrea de Rehabilitació. Tipus d'actuacions públiques. pressupost protegible. Obligacions dels ajuntaments.
  
Tema 59. L'habitatge a preu taxat. Concepte. La seua adquisició com a actuació protegida. Normativa aplicable. Condicions de l'habitatge. Visat del contracte. Finançament i subvencions.
  
Tema 60. L'habitatge i l'urbanisme en la Constitució espanyola de 1978. Distribució constitucional de les competències en matèria d'ordenació del territori, urbanisme i habitatge i el paper de les distintes administracions públiques.
  
Grup IV
  
Tema 61. Evolució històrica del dret urbanístic espanyol. La Llei de 12 de maig de 1956: principis inspiradors. La Llei de Reforma de 1975.
  
Tema 62. La Llei sobre Reforma del Règim Urbanístic i Valoracions del Sòl de 1990: principis informadors. El text refós de la Llei sobre Règim del Sòl i Ordenació Urbana de 1992. La Llei 6/1998, de 13 d'abril, sobre Règim del Sòl i Valoracions: principis generals. La Llei 6/1994, de la Generalitat Valenciana, Reguladora de l'Activitat Urbanística: principis generals.
  
Tema 63. Règim urbanístic de la propietat del sòl. La classificació del sòl. Concepte de solar. Règim del sòl no urbanitzable.
  
Tema 64. Règim del sòl urbà i urbanitzable. Drets i deures bàsics dels propietaris. Conseqüències de l'incompliment dels deures urbanístics.
  
Tema 65. Valoració urbanística del sòl. Criteris generals. Valoració dels terrenys segons el tipus de sòl. Valoració de béns i drets distints del sòl: valoració d'obres, edificacions, instal·lacions, plantacions i arrendaments. Valoració de les concessions administratives i dels drets reals sobre immobles. Supòsits indemnitzatoris.
  
Tema 66. El sòl no urbanitzable. Llei 4/1992, de la Generalitat Valenciana. Llei 2/1997, de la Generalitat Valenciana, respecte al règim de parcel·lació i de construcció d'habitatges aïllats en el medi rural.
  
Tema 67. L'ordenació urbanística del territori en la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (LRAU). Antecedents i marc general. Tipologia de plans de la LRAU: conceptes generals.
  
Tema 68. El pla d'acció territorial de finalitat urbanística. El Pla General d'Ordenació Urbana: objecte, determinacions i documentació. Els estàndards del Pla General.
  
Tema 69. El planejament de desenvolupament: els plans parcials: finalitat, determinacions i documentació. Els plans de reforma interior. Els plans especials. Els estudis de detall. Els projectes d'urbanització.
  
Tema 70. Procediment d'aprovació dels plans. Procediment amb aprovació definitiva autonòmica. Procediment amb aprovació definitiva municipal. Tramitació i aprovació dels projectes d'urbanització. Efectes de l'aprovació dels plans.
  
Tema 71. Modificacions i alteracions en el planejament. Modificacions del Pla General causades pel planejament de desenvolupament. Suspensió de llicències, d'acords de programació i de plans.
  
Tema 72. L'homologació dels plans. Contingut i classes d'homologació. Documentació i tramitació. La cèdula d'urbanització: supòsits per a la seua expedició, procediment i competència per al seu atorgament.
  
Grup V
  
Tema 73. Règims per a l'execució del planejament. Actuacions integrades i actuacions aïllades. L'actuació integrada: concepte i característiques. Els programes per al desenvolupament de les actuacions integrades. Classes de programes. Competència per a l'aprovació dels programes.
  
Tema 74. La gestió directa de les actuacions integrades. Drets dels propietaris. Límits a l'actuació per gestió directa: les edificacions existents en el sistema de reparcel·lació.
  
Tema 75. La gestió indirecta de les actuacions integrades. Drets dels propietaris. L'urbanitzador: concepte, responsabilitat, garanties, relacions amb els propietaris, relacions amb l'administració, cessió de la condició d'urbanitzador. La reparcel·lació forçosa. Les quotes d'urbanització.
  
Tema 76. L'actuació aïllada. Característiques. El programa d'actuació aïllada: tipus de gestió. Requisits per a l'edificació dels solars. Requisits per a l'edificació de parcel·les.
  
Tema 77. Intervenció de l'administració en el mercat immobiliari. Llicències de parcel·lació. Procediment i terminis per a l'atorgament de les llicències.
  
Tema 78. Intervenció de l'administració en l'edificació i ús del sòl: llicències urbanístiques.
  
Tema 79. Intervenció administrativa sobre el deure urbanístic de conservació. El deure de conservació i rehabilitació. El deure normal de conservació i el seu límit. La intervenció administrativa en ordre a la conservació i rehabilitació. Efectes de l'incompliment del deure de conservació.
  
Tema 80. La declaració de ruïna. Supòsits de declaració. L'amenaça de ruïna imminent. Procediment. Efectes de la declaració de ruïna. Declaració de ruïna i intervencions en edificis catalogats.
  
Tema 81. El Registre municipal de solars i edificis a rehabilitar. Patrimoni Municipal del Sòl.
  
Tema 82. L'evolució del Planejament General de la ciutat de Gandia.
  
Tema 83. Estructura general i orgànica del territori en el Pla General d'Ordenació Urbana de Gandia. Classes de sòl.
  
Tema 84. Règim jurídic de les diferents classes de sòl segons el PGOU municipal vigent.
  
Tema 85. El Pla General d'Ordenació Urbana de Gandia i la legislació sectorial, estatal i autonòmica.
  
Tema 86. El Patrimoni Historicoartístic de la ciutat de Gandia.
  
Tema 87. Centres històrics: transformació i degradació. Planejament d'àrees històriques. Generalitats.
  
Tema 88. Protecció de la legalitat urbanística. Competències en l'exercici de la inspecció urbanística. Diferents mesures front a les infraccions urbanístiques.
  
Tema 89. Tipificació de les infraccions urbanístiques. Persones responsables. Regles d'aplicació de les sancions. Prescripció.
  
Tema 90. Legislacions i normatives d'àmbit estatal, autonòmic o local, no directament urbanístiques, amb incidència en l'ordenació territorial i urbana. Legislació de costes. Legislació de carreteres. Legislació d'aigües.